Liefde Oorwin Vrees – Sonder Kwinte en Kwale
October 10, 2019 by Sonder Kwinte en Kwale
Moed is nie die afwesigheid van vrees nie, dis die teenwoordigheid van liefde wanneer jy vrees in die gesig staar. Dalk gaan jy nou deur ‘n moeilike tyd in jou lewe. Vrees oorval jou van alle kante en jy vra jouself af:
As God so liefdevol en kragtig is, hoekom gaan ek dan deur al hierdie pyn?
God is nie soos ‘n sadistiese kind wat insekte martel omdat dit vir hom lekker is nie. Hy is die verpersoonliking van liefde en Hy het jou liewer as wat jy jou ooit kan verbeel. As jy deur ‘n moeilike seisoen gaan, moenie toelaat dat vrees die oorhand kry nie. Keer jou na die liefde van jou Hemelse Vader en vind daar rus. Selfs in oomblikke van pyn sal Hy jou deurdra en iets goeds daaruit laat voortkom.
Liefde is in staat om jou vrese te oorkom, want dit gee jou moed om hulle met geloof aan te pak.
Almal van ons het vrees in ons lewens. Ek dink toe God ons gemaak het Hy geweet hoe baie ons met vrees gaan sukkel, en watter groot gevaar dit vir ons lewens sou inhou. Dis hoekom Hy oor en oor in die Bybel sê: “Moenie vrees nie.”
God sê nie net dat ons nie moet bang wees nie, Hy gaan verder en sê hoekom ons nie moet bang wees nie. Hy het belowe om altyd by ons te wees. Wat ‘n wonderlike belofte!
Stel jou jou lewe voor met ‘n hart vol liefde en moed.
Hoe verskil daardie voorstelling van hoe jou lewe op hierdie oomblik lyk? Daardie vreeslose prentjie is moontlik, as jy kies om ‘n lewe te lei wat deur liefde aangespoor word. Verbind jouself aan die pad van liefde en moenie omkyk na die pad van vrees nie.
Goeie dae is aan die kom. God belowe dit, en daarom is dit waar.
Tagged hoekom, oorhand, Oorwin, vrees
Previous postLiefde Praat Die Waarheid
Next postGebruik jou Twyfel